|  |
| --- |
| Masarykova cesta 16, 1000 Ljubljana Gp.mvi@gov.si  |
| Številka: 60310-58/2023/10 |
| Ljubljana, 28. februar 2024 |
| EVA / |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| ZADEVA: Sklep o ustanovitvi javnega vzgojno-izobraževalnega zavoda »Center za sluh in govor Maribor« - predlog za obravnavo  |
| **1. Predlog sklepov vlade:** |
| Na podlagi prvega in drugega odstavka 41. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr. in 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23), 6. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in 23. člena Statuta Mestne občine Maribor (Medobčinski uradni vestnik, št. 10/11, 8/14, 12/19 in 4/22) sta Mestni svet Mestne občine Maribor na ….. seji dne …………… in Vlada Republike Slovenije na …… seji dne …………. sprejela naslednji SklepVlada Republike Slovenije in Mestna občina Maribor sta sprejeli Sklep o ustanovitvi javnega vzgojno-izobraževalnega zavoda »Center za sluh in govor Maribor«.Barbara Kolenko Helblgeneralna sekretarkaPREJMEJO:* Center za sluh in govor Maribor, Vinarska ulica 6, 2000 Maribor (tajnistvo@csgm.si)
* Mestna občina Maribor (mestna.obcina@maribor.si)
* Ministrstvo za vzgojo in izobraževanje (gp.mvi@gov.si)
* Ministrstvo za finance (gp.mf@gov.si)
* Ministrstvo za javno upravo (gp.mju@gov.si)
* Služba Vlade Republike Slovenije za zakonodajo (gp.svz@gov.si)
* Urad Vlade Republike Slovenije za komuniciranje (gp.ukom@gov.si)
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| Janja Zupančič, državna sekretarkaMag. Polona Šoln Vrbinc, vodja Sektorja za izobraževanje otrok s posebnimi potrebamiSlavica Čebular Musar, vodja Pravne službe |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| Predlog sklepa predstavlja realizacijo Priporočil Vlade Republike Slovenije pristojnim ministrstvom za učinkovitejše upravljanje javnih zavodov, št. 00602-3/2017/54 z dne 13. 1. 2022, pri čemer se je besedilo celotnega sklepa o ustanovitvi, na predlog Službe Vlade RS za zakonodajo, tudi prenovilo. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | **NE** |
| b) | usklajenost slovenskega pravnega reda s pravnim redom Evropske unije | **NE** |
| c) | administrativne posledice | **NE** |
| č) | gospodarstvo, zlasti mala in srednja podjetja ter konkurenčnost podjetij | **NE** |
| d) | okolje, vključno s prostorskimi in varstvenimi vidiki | **NE** |
| e) | socialno področje | **NE** |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | **NE** |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) |

|  |
| --- |
|  |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  | / | / | / | / |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV: /** |
| **7.b Predstavitev ocene finančnih posledic pod 40.000 EUR:**Predlagani sklep nima finančnih posledic. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | **NE** |
| Gradivo (predpis) je bilo poslano v mnenje: * Skupnosti občin Slovenije SOS: **NE**
* Združenju občin Slovenije ZOS: **NE**
* Združenju mestnih občin Slovenije ZMOS: **NE**

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | **NE** |
| V skladu s sedmim odstavkom 9. člena Poslovnika Vlade Republike Slovenije (Uradni list RS, št. 43/01, 23/02 – popr., 54/03, 103/03, 114/04, 26/06, 21/07, 32/10, 73/10, 95/11, 64/12, 10/14, 164/20, 35/21, 51/21 in 114/21) se javnost ne povabi k sodelovanju pri pripravi predloga državnega proračuna, predloga rebalansa državnega proračuna, predloga sprememb državnega proračuna, predloga zakona o izvrševanju državnega proračuna in podzakonskih predpisov na njegovi podlagi, predloga zaključnega računa državnega proračuna, predloga poslovnika vlade, predloga odloka, predloga resolucije z izjemo predloga resolucije o nacionalnem programu na posameznem področju, predloga dokumentov razvojnega načrtovanja in izvajanja razvojnih politik, predloga deklaracije, predloga aktov o ratifikaciji mednarodnih pogodb in **predloga sklepa,** zato gradivo ni bilo predhodno objavljeno na spletni strani predlagatelja.  |
|  |
| **10. Pri pripravi gradiva so bile upoštevane zahteve iz Resolucije o normativni dejavnosti:** | **DA** |
| **11. Gradivo je uvrščeno v delovni program vlade:** | **NE** |
|  Dr. Darjo Felda MINISTER |

Priloga I: predlog Sklepa o ustanovitvi javnega vzgojno-izobraževalnega zavoda »Center za sluh in govor Maribor«

Priloga II:Obrazložitev sklepa

Priloga I

Na podlagi prvega in drugega odstavka 41. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., ~~in~~ 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23), 6. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in 23. člena Statuta Mestne občine Maribor (Medobčinski uradni vestnik, št. 10/11, 8/14, 12/19 in 4/22) sta Mestni svet Mestne občine Maribor na ….. seji, dne …………… in Vlada Republike Slovenije na …… seji, dne …………. sprejela

**SKLEP**

**o ustanovitvi javnega vzgojno-izobraževalnega zavoda »Center za sluh in govor Maribor«**

**A – Splošne določbe**

1. člen

(ustanovitev)

(1) S tem sklepom se ustanovi javni vzgojno-izobraževalni zavod »Center za sluh in govor Maribor«.

(2) Soustanoviteljici javnega vzgojno-izobraževalnega zavoda »Center za sluh in govor Maribor« (v nadaljnjem besedilu: zavod) sta Republika Slovenija in Mestna občina Maribor. Soustanoviteljske pravice in dolžnosti ustanoviteljic uresničuje za Republiko Slovenijo Vlada Republike Slovenije, (v nadaljnjem besedilu: vlada) za Mestno občino Maribor (v nadaljnjem besedilu: mestna občina) pa Mestni svet Mestne občine Maribor.

(3) Soustanoviteljici sta medsebojne pravice, obveznosti in odgovornosti uredili s Pogodbo o soustanoviteljstvu javnega vzgojno-izobraževalnega zavoda »Center za sluh in govor Maribor« z dne 7. 9. 2016 (v nadaljnjem besedilu: pogodba o soustanoviteljstvu).

(4) Javni vzgojno-izobraževalni zavod »Center za sluh in govor Maribor« je pravni naslednik javnega vzgojno-izobraževalnega zavoda »Center za sluh in govor Maribor«, ki je bil ustanovljen s Sklepom o ustanovitvi javnega vzgojno-izobraževalnega zavoda »Center za sluh in govor Maribor« (št. 022-06/97-2 z dne 25. februarja 1997 in št. 022-06/97-11 z dne 5. junija 1997). S Sklepom o ustanovitvi javnega vzgojno-izobraževalnega zavoda »Center za sluh in govor Maribor« (št. 01403-163/2008/4 z dne 28. oktobra 2008 in št. 01403-41/2010/4 z dne 27. julija 2010) je bil ustanovitveni akt zavoda usklajen z veljavno zakonodajo. S Sklepom vlade št. 01403-27/2016/4 z dne 24. avgusta 2016 in Sklepom Mestne občine Maribor št. 01400-2/2016 z dne 19. julija 2016 je mestna občina vstopila v soustanoviteljstvo javnega vzgojno-izobraževalnega zavoda »Center za sluh in govor Maribor«, in sicer zaradi ureditve pravnega statusa oddelka vrtca, ki izvaja program za predšolske otroke - Kurikulum za vrtce.

(5) S tem sklepom se podrobneje določa postopek imenovanja predstavnikov vlade v svetu zavoda in posodablja celotno besedilo ustanovitvenega akta.

2. člen

 (ime in sedež)

(1) Ime zavoda je: »Center za sluh in govor Maribor«.

(2) Skrajšano ime zavoda je: CSGM.

(3) Sedež zavoda je v Mariboru.

(4) Poslovni naslov zavoda je: Vinarska ulica 6, 2000 Maribor.

3. člen

 (pečat)

(1) Zavod ima pečat okrogle oblike premera 35 mm in pečat s premerom 20 mm z grbom Republike Slovenije v njegovi sredini. Na obodu sta izpisana ime in sedež zavoda.

(2) Organizacijski enoti zavoda imata pečat, ki je enak pečatu zavoda z dodanim imenom organizacijske enote.

4. člen

(namen ustanovitve)

(1) Zavod je ustanovljen za opravljanje javne službe na področju vzgoje in izobraževanja otrok in mladostnikov s posebnimi potrebami (gluhi in naglušni otroci, otroci z govorno-jezikovnimi motnjami in otroci z avtističnimi motnjami) po javno-veljavnih vzgojno-izobraževalnih programih, ki jih v izvajanje določi minister, pristojen za izobraževanje otrok in mladostnikov s posebnimi potrebami (v nadaljnjem besedilu: minister).

(2) Zavod izvaja tudi dodatno strokovno pomoč, svetuje ter nudi strokovna usposabljanja na področju dela z otroki s posebnimi potrebami za vrtce, osnovne in srednje šole v okviru mobilne službe, ter izvaja tolmačenje oziroma komunikacijo v slovenskem znakovnem jeziku in jeziku gluhoslepih. Zavod v sodelovanju z drugimi javnimi zavodi, ki izvajajo javno službo na področju vzgoje in izobraževanja otrok in mladostnikov s posebnimi potrebami, spremlja stanje, skrbi za razvoj in zagotavlja učbenike in druga učna gradiva za svoje in v druge programe vpisane učence in dijake s posebnimi potrebami (gluhe in naglušne, z govorno-jezikovnimi motnjami in z avtističnimi motnjami).

(3) Zavod izvaja tudi zdravstveno-rehabilitacijsko dejavnost na nivoju specialistične dejavnosti in rehabilitacijskih storitev, opredeljenih kot druge samostojne zdravstvene dejavnosti (logopedske, psihološke, klinično-logopedske, klinično-psihološke, surdopedagoške, defektološke oziroma specialno-pedagoške, fizioterapevtske in delovno terapevtske storitve), specialistične zunajbolnišnične dejavnosti za otroke, mladostnike in odrasle z motnjami na področju sluha, govora oziroma jezika in avtizma, in sicer v obsegu, kot je določeno v pogodbi z Zavodom za zdravstveno zavarovanje Slovenije.

(4) Zavod opravlja svoje dejavnosti na poslovnem naslovu in na drugih lokacijah. Posamezne vzgojno-izobraževalne in druge programe ter dejavnosti lahko v skladu s predpisi izvaja v sodelovanju z drugimi zavodi oziroma šolami in drugimi poslovnimi partnerji v Republiki Sloveniji in tujini.

**B – DEJAVNOSTI**

5. člen

(dejavnosti javne službe)

Zavod opravlja javno službo na področjih dejavnosti, kot so opredeljene v skladu z uredbo, ki ureja standardno klasifikacijo dejavnosti, in sicer:

1. P 85.100 predšolska vzgoja,
2. P 85.200 osnovnošolsko izobraževanje,
3. Q 86.100 bolnišnična zdravstvena dejavnost,
4. Q 86.220 specialistična zunajbolnišnična zdravstvena dejavnost,
5. Q 86.909 druge zdravstvene dejavnosti,
6. R 91.011 dejavnost knjižnic.

 6. člen

 (druge dejavnosti)

Druge dejavnosti, ki so namenjene opravljanju dejavnosti, za katero je zavod ustanovljen oziroma jih lahko opravlja z namenom racionalne rabe znanja in premoženja, ki ga zavod uporablja, v obsegu, dovoljenem z zakoni in drugimi predpisi, so določene v prilogi tega sklepa, ki je njegov sestavni del.

**C – ORGANIZACIJA ZAVODA**

7. člen

(organizacija zavoda)

V zavodu sta organizirani naslednji organizacijski enoti:

– Osnovna šola in vrtec (v nadaljnjem besedilu: OE OŠ in vrtec),

– Zdravstvena enota (v nadaljnjem besedilu: OE ZE).

8. člen

(Zdravstvena enota)

(1) V OE ZE se izvajajo storitve osnovne zdravstvene dejavnosti na primarni ravni, in sicer odkrivanje, zdravljenje in rehabilitacija bolnikov in poškodovancev s težavami na področju sluha, govora in jezika, avtizma, preventivno zdravstveno varstvo predšolskih otrok (preventivni logopedski pregledi), zdravstvena rehabilitacija gluhih, naglušnih, otrok z govorno jezikovno motnjo in otrok z avtističnimi motnjami, diagnostične in terapevtske storitve (logopedske, surdopedagoške, psihološke, defektološke, fizioterapevtske, delovne terapevtske in pediatrične) za gluhe in naglušne otroke in odrasle, otroke in odrasle z govorno jezikovno motnjo ter otroke z avtističnimi motnjami.

(2) V OE ZE se izvaja tudi specialistična ambulantna dejavnost, v okviru katere se izvaja poglobljena klinično logopedska, klinično psihološka, otorinolaringološka in pedopsihiatrična diagnostika, terapija in rehabilitacija gluhih in naglušnih otrok in odraslih, otrok in odraslih z govorno jezikovno motnjo, otrok z avtističnimi motnjami oziroma oseb s poškodbami centralnega živčnega sistema.

9. člen

(organizacija skupnih dejavnosti)

(1) Za racionalno delovanje zavoda se infrastrukturne in druge dejavnosti, ki se nanašajo na vse ali več organizacijskih enot, združujejo in opravljajo na ravni zavoda (v nadaljnjem besedilu: skupne dejavnosti). Skupne dejavnosti zavoda so:

1. splošne dejavnosti, v katere spadajo splošne, pravne, kadrovske in druge administrativno-tehnične zadeve;
2. finančno računovodske dejavnosti, v katere spadajo računovodske in knjigovodske zadeve;
3. informacijske dejavnosti, v katere spadajo knjižnična in informacijska dejavnost, avdiovizualne storitve (servisiranje učil in avdio-vizualnih sredstev) in druge tovrstne storitve;
4. tehnične dejavnosti, v katere spadajo varovanje, vzdrževanje in čiščenje objektov, opreme in naprav, ki so namenjeni dejavnosti zavoda;
5. investicijske dejavnosti, v katere spada investicijsko vzdrževanje, opremljanje, vodenje skupnih projektov, povezanih s skupnimi programi in osnovnimi sredstvi ter druge naloge, ki se nanašajo na stvarno premoženje, ki ga zavod uporablja;
6. komercialne dejavnosti, v katere spadajo nabava (javno naročanje) blaga, skladiščenje in trženje izdelkov ter storitev zavoda; založniške in promocijske dejavnosti zavoda;
7. ostale skupne naloge zavoda.

(2) Direktor zavoda lahko določi, da se v okviru skupnih dejavnosti opravljajo tudi druge naloge oziroma storitve s področja dejavnosti zavoda oziroma da se opravljanje določenih nalog iz prejšnjega odstavka organizira v okviru posamezne organizacijske enote.

(3) Na ravni zavoda ali znotraj organizacijske enote se lahko v skladu s sklepom sveta zavoda oblikuje razvojna enota za opravljanje dejavnosti s področja raziskovanja in razvoja.

(4) Skupne dejavnosti zavoda vodi direktor zavoda, ki lahko za organiziranje in koordiniranje dela teh dejavnosti in pomoč pri njihovem vodenju pooblasti strokovnega delavca, upoštevajoč predpisane normative za zasedbo delovnih mest.

**Č – ORGANI ZAVODA IN ORGANIZACIJSKIH ENOT**

10. člen

(vodenje zavoda in organizacijske enote)

(1) Organ upravljanja zavoda je svet zavoda, direktor pa je poslovodni organ.

(2) OE OŠ in vrtec vodi ravnatelj. OE ZE vodi vodja enote.

11. člen

(organi zavoda)

Organi zavoda so:

– svet zavoda,

– direktor,

– kolegij zavoda.

12. člen

(drugi organi zavoda)

V zavodu se organi, ki niso natančneje opredeljeni s tem sklepom, oblikujejo v skladu s predpisi in internimi akti zavoda.

13. člen

(organi organizacijskih enot)

(1) Organi OE OŠ in vrtec so:

1. ravnatelj,
2. pomočnik ravnatelja,
3. vzgojiteljski zbor,
4. učiteljski zbor,
5. programski učiteljski zbor,
6. oddelčni učiteljski zbor,
7. razrednik,
8. strokovni aktivi učiteljev,
9. strokovni aktivi vzgojiteljev,
10. svet staršev.

(2) Organi OE ZE so:

– vodja,

– strokovni svet,

– strokovni timi.

**1. Svet zavoda**

14. člen

(sestava sveta zavoda)

Svet zavoda ima 12 članov, in sicer:

– 3 predstavnike soustanoviteljic,

– 5 predstavnikov zaposlenih in

– 4 predstavnike staršev otrok in mladostnikov.

15. člen

(imenovanje predstavnikov soustanoviteljic)

(1) Dva predstavnika soustanoviteljic imenuje vlada, enega pa imenuje Mestna občina Maribor.

(2) Predstavnika soustanoviteljic, ki ju imenuje vlada, se izbere na podlagi javnega poziva, ki ga pripravi in izvede ministrstvo, pristojno za izobraževanje otrok in mladostnikov s posebnimi potrebami (v nadaljnjem besedilu: ministrstvo). Kot prednostni kriterij za izbiro kandidatov se v javnem pozivu, ki ga ministrstvo objavi na svoji spletni strani, določi, da sta kandidata strokovnjaka s področja javne službe, ki jo izvaja zavod, oziroma upravljanja javnih zavodov. Kandidat za predstavnika soustanoviteljic, ki ga v svet zavoda imenuje vlada, je lahko član v največ treh organih nadzora oziroma upravljanja pravnih oseb, v katerih vlogo ustanovitelja izvršuje vlada. Če je kandidat za predstavnika soustanoviteljic javni uslužbenec, zaposlen v državnem organu, je lahko član v največ dveh organih nadzora pravnih oseb, v katerih vlogo ustanovitelja izvršuje vlada. Podrobnejši pogoji, ki jih morajo izpolnjevati kandidati, se določijo v javnem pozivu. Če se na javni poziv ne prijavi zadostno število kandidatov, ki izpolnjujejo pogoje iz javnega poziva, in je potrebno zagotoviti nemoteno delovanje sveta zavoda, predlaga ministrstvo vladi, brez ponovljenega javnega poziva, v imenovanje kandidate, ki izpolnjujejo pogoje iz javnega poziva.

16. člen

(odgovornost članov sveta zavoda)

(1) Član sveta zavoda svoje naloge opravlja s skrbnostjo dobrega gospodarstvenika. Za odgovornost člana sveta zavoda se uporabljajo splošna pravila o kazenski in civilni odgovornosti. Pred imenovanjem v svet zavoda kandidata, ki ju imenuje vlada, podpišeta izjavo o seznanitvi z navedeno odgovornostjo.

(2) Ministrstvo zagotovi članoma sveta zavoda, ki ju imenuje vlada, vsaj enkrat letno usposabljanje v obliki posredovanja gradiva o zakonodaji s področja javne službe, ki jo zavod opravlja, in o sistemu upravljanja ter financiranja javnih zavodov. Gradivo ministrstvo objavi tudi na svoji spletni strani. Ministrstvo obvešča člana sveta zavoda, ki ju imenuje vlada, o aktualnih temah z objavami na svoji spletni strani.

(3) Člana sveta zavoda, ki ju imenuje vlada, obveščata ministrstvo o sklicih sej sveta zavoda in dnevnem redu. Ministrstvo zagotovi članoma sveta zavoda, ki ju imenuje vlada, če to zahtevata, ustrezno strokovno pomoč pri pripravi na sejo sveta zavoda.

(4) Člana sveta zavoda, ki ju imenuje vlada, obveščata ministrstvo o sprejetih sklepih na sejah sveta zavoda tako, da v roku osmih delovnih dni po prejemu potrjenega zapisnika seje le-tega posredujeta ministrstvu v vednost.

(5) Za namen izvajanja tretjega in četrtega odstavka tega člena člana sveta zavoda, ki ju imenuje vlada, izmed sebe določita kontaktno osebo za sodelovanje z ministrstvom in o tem obvestita ministrstvo.

17. člen

(redne volitve predstavnikov zaposlenih in staršev)

(1) Zaposleni v zavodu volijo svoje predstavnike neposredno in tajno, starši otrok in mladostnikov pa na svetu staršev.

(2) Pravico voliti in biti izvoljen v svet zavoda (aktivno in pasivno volilno pravico) kot predstavnik zaposlenih imajo vsi zaposleni v zavodu, razen direktorja, ravnatelja OE OŠ in vrtec, pomočnika ravnatelja in vodje OE ZE.

(3) Delavci organizacijske enote izvršujejo svojo volilno pravico v organizacijski enoti, v katero so, v skladu z aktom o notranji sistemizaciji delovnih mest, razporejeni. Če delavec opravlja delo v dveh ali več organizacijskih enotah, se sam odloči, v kateri organizacijski enoti bo izvrševal svojo volilno pravico tako, da o tem poda pisno odločitev v roku, ki ga določi svet zavoda ob razpisu volitev, in svoje odločitve ne more spreminjati do volitev v svet zavoda novega sklica. Delavci, ki so v skladu s sistemizacijo razporejeni v OE ZE in v skupne dejavnosti zavoda in ki ne uveljavljajo svoje volilne pravice v skladu s prejšnjim stavkom, izvršujejo volilno pravico v eni skupni volilni enoti. Zaposleni v OE OŠ in vrtec in OE ZE imajo v svetu zavoda po dva predstavnika, zaposleni v skupnih dejavnostih zavoda pa enega predstavnika.

(4) Svet staršev voli štiri predstavnike staršev otrok in mladostnikov v svet zavoda. Kandidate lahko predlagajo starši neposredno na roditeljskih sestankih oddelčnih skupnosti ali prek svojih predstavnikov v svetu staršev. Za izvolitev predstavnikov staršev se oblikujeta dve volilni enoti, in sicer OŠ in vrtec, pri čemer se v vsaki volilni enoti izvoli dva predstavnika staršev.

(5) Svet zavoda tekočega sklica sprejme sklep o razpisu volitev v svet zavoda in v njem določi roke za izvedbo posameznih aktivnosti oziroma imenovanj ter imenuje volilno komisijo.

(6) Predsednik sveta zavoda najkasneje 90 dni pred iztekom mandata pozove pristojne organe oziroma volilno telo, da imenujejo oziroma izvolijo svoje predstavnike v svet zavoda.

(7) Kandidate predstavnike zaposlenih v svetu zavoda lahko predlagajo učiteljski zbor, vzgojiteljski zbor, zbor delavcev, sindikat ali najmanj 10% vseh zaposlenih – volilnih upravičencev. Predlagatelji predložijo pisni predlog kandidatov s pisnim soglasjem predlaganih kandidatov h kandidaturi in s podpisom predlagateljev.

(8) Volitve predstavnikov v svet zavoda so veljavne, če se jih udeleži več kot polovica volilnih upravičencev. Izvoljeni so kandidati, ki dobijo večino glasov.

(9) Če se volitev udeleži manj upravičencev, kot je določeno v prejšnjem odstavku, se volitve ponovijo. V ponovljenih volitvah so izvoljeni kandidati, ki dobijo večino glasov.

(10) Če imata dva ali več kandidatov enako število glasov, se med njimi izbere kandidata z žrebom. Žrebanje izvede volilna komisija, ki določi način žrebanja in ugotovi izid.

(11) Volilna komisija najkasneje v sedmih dneh po opravljenih volitvah pripravi poročilo in ga predloži predsedniku sveta zavoda tekočega sklica ter direktorju.

(12) Volitve se podrobneje uredijo s splošnim aktom zavoda. Splošni akt sprejme svet zavoda po predhodnem mnenju obeh skupin, ki volijo svoje predstavnike v svet zavoda (zaposlenih in staršev).

(13) Če svet zavoda dejanj, ki so potrebna za imenovanje oziroma izvolitev članov sveta zavoda, ne opravi najkasneje v rokih, določenih s tem sklepom, ta dejanja v sedmih dneh po poteku roka opravi direktor.

18. člen

(konstituiranje sveta zavoda)

(1) Prvo konstitutivno sejo sveta zavoda skliče direktor v 30 dneh od izpolnitve pogojev za konstituiranje sveta zavoda. Člani sveta zavoda na konstitutivni seji med seboj izvolijo predsednika in njegovega namestnika.

(2) Svet zavoda se lahko konstituira, ko je imenovanih oziroma izvoljenih večina članov sveta zavoda in se je iztekel mandat sveta prejšnjega sklica. Svetu zavoda začne teči mandat z dnem konstituiranja, ne glede na to, kdaj je bil posamezen član imenovan oziroma izvoljen. Članu sveta, ki je bil imenovan oziroma izvoljen po konstituiranju sveta zavoda, se izteče mandat, ko se izteče tekoči mandat sveta zavoda.

19. člen

(predčasno prenehanje mandata članom sveta zavoda)

(1) Članu sveta zavoda preneha mandat pred potekom dobe mandata sveta, če:

– je imenovan na funkcijo, ki je nezdružljiva s članstvom v svetu zavoda,

– odstopi,

– izgubi status, v katerem je izvoljen,

– je razrešen ali

– mu preneha delovno razmerje v zavodu.

(2) Članom sveta zavoda, katerih mandat je vezan na status, preneha mandat s prenehanjem statusa. Predstavniku staršev preneha mandat, ko preneha status otroka ali mladostnika v zavodu njegovemu otroku ali varovancu.

(3) Svet zavoda na podlagi obvestila organa, pristojnega za imenovanje, da je imenovani član razrešen, pisne odstopne izjave člana oziroma poročila volilne komisije o izidu glasovanja o razrešitvi ali na podlagi ugotovitve dejstev iz prve, tretje ali pete alineje prvega odstavka tega člena sprejme ugotovitveni sklep o prenehanju mandata člana v svetu zavoda in o dnevu prenehanja.

 20. člen

(postopek imenovanja oziroma volitev nadomestnih članov sveta zavoda)

(1) Ko svet zavoda ugotovi, da je članu sveta zavoda prenehal mandat, v osmih dneh razpiše nadomestne volitve, če preneha mandat predstavniku zaposlenih. Če preneha mandat drugemu predstavniku, direktor takoj o tem obvesti in pozove organe oziroma volilno telo, pristojno za izvolitev oziroma imenovanje, da v 30 dneh izpeljejo postopek imenovanja oziroma izvolitve nadomestnega člana.

(2) Ne glede na prejšnji odstavek nadomestnih volitev ni treba izvesti, če je prenehal mandat manj kot tretjini članov sveta zavoda in je do izteka mandata sveta manj kot šest mesecev.

(3) Za nadomestne volitve se smiselno uporabljajo določbe tega sklepa, ki se nanašajo na redne volitve.

21. člen

(postopek razrešitvečlanov sveta zavoda)

(1) Zaposleni in starši lahko predčasno razrešijo svoje predstavnike v svetu zavoda, če njihov predstavnik pri opravljanju svoje funkcije krši predpise ali ne izpolnjuje obveznosti člana sveta zavoda.

(2) Predstavnike soustanoviteljic lahko razrešijo organi, ki so jih imenovali, v skladu s pravili o imenovanjih in razrešitvah njihovih predstavnikov.

(3) Postopek razrešitve predstavnikov zaposlenih in staršev se začne, ko svet zavoda dobi pisni predlog za razrešitev posameznega člana določenega volilnega telesa ali pa vseh njihovih predstavnikov v svetu zavoda, ki ga s podpisom podpira vsaj 10% vseh volilnih upravičencev določenega volilnega telesa.

(4) O razlogih za razrešitev mora biti član sveta zavoda seznanjen pred začetkom postopka razrešitve in imeti možnost izjasnitve. Če član sveta zavoda, katerega razrešitev se predlaga, odstopi najkasneje do začetka glasovanja o razrešitvi, se izpelje le postopek volitev nadomestnega člana.

(5) Predlagatelji za razrešitev člana sveta zavoda morajo sočasno predlagati vsaj enega kandidata za nadomestnega člana. Glasovanje o razrešitvi in glasovanje o volitvah nadomestnega člana se skliče na isti dan. Volitve nadomestnega člana se izvedejo takoj po tem, ko volilna komisija ugotovi, da je prejšnji član razrešen s potrebno večino glasov. Član sveta zavoda je razrešen, če je za razrešitev glasovala večina veljavnih oddanih glasov, v nasprotnem primeru član sveta zavoda nadaljuje z mandatom. Za postopek razrešitve se smiselno uporabljajo določbe, ki določajo pravila volitev članov sveta zavoda.

(6) Razrešenemu članu sveta zavoda preneha mandat, nadomestnemu članu pa prične teči z dnem, ko svet zavoda potrdi poročilo volilne komisije o volilnem izidu za razrešitev in za izvolitev nadomestnega člana.

22. člen

(pravila odločanja sveta zavoda)

(1) Svet zavoda sprejema odločitve na način, po postopku ter v rokih, določenih s predpisi.

(2) Svet zavoda lahko odloča, če je na seji prisotna več kot polovica članov. Odločitve sprejema z večino glasov vseh članov. Svet zavoda praviloma glasuje javno, tajno pa glasuje o zadevah, za katere tako določa poslovnik sveta zavoda, in o posameznih zadevah, za katere se tak način glasovanja določi na posamezni seji sveta zavoda.

(3) Sejo sveta zavoda praviloma sklicuje in vodi predsednik, v njegovi odsotnosti pa njegov namestnik (v nadaljnjem besedilu: sklicatelj seje). Predlog za sklic seje oziroma dnevni red seje lahko poda vsak član sveta in drugi organi zavoda, pobudo pa vsakdo, ki ima neposreden interes. O pobudi odloča sklicatelj seje in o odločitvi obvesti pobudnika.

(4) Predsednik sveta zavoda skliče sejo praviloma v 30 dneh po prejemu predloga oziroma pobude za sklic seje oziroma v najkrajšem možnem času, kadar odloča o zadevah, za katere predpisi določajo krajše roke.

(5) Če sklicatelj seje ne skliče seje v skladu s prejšnjim odstavkom, jo lahko skliče član sveta, če s sklicem seje soglaša več kot polovica članov sveta, ali direktor.

(6) Če predsednik sveta zavoda ne more voditi seje zaradi odsotnosti ali iz drugih razlogov, jo vodi namestnik predsednika sveta. Če niti namestnik ne more voditi seje, člani sveta na začetku seje odločijo, kateri izmed članov sveta jo vodi.

(7) Kadar svet zavoda odloča kot drugostopenjski organ, odloči pred pričetkom obravnave zadeve na zahtevo člana, predsednika sveta ali druge osebe o izločitvi člana, ki je v isti zadevi sam ali v organu zavoda odločal na prvi stopnji ali če obstajajo druge okoliščine, ki utemeljeno vzbujajo dvom o nepristranskosti člana sveta v zadevi. Zoper to odločitev sveta zavoda ni pritožbe.

(8) Na razloge za izločitev je dolžan paziti in je odgovoren vsak član sveta zavoda sam. Zahtevo za izločitev in razloge za njo mora član ali predsednik sveta oziroma druga oseba iz prejšnjega odstavka podati v pisni obliki ali pa na zapisnik nemudoma, ko izve za razloge, najkasneje pa do začetka seje, na kateri se obravnava zadeve. Zahteva za izločitev mora vsebovati navedbo in obrazložitev okoliščin, zaradi katerih se zahteva izločitev člana.

(9) Če je član sveta zavoda kandidat za direktorja, ravnatelja OE OŠ in vrtec ali vodja OE ZE oziroma če namerava kandidirati za direktorja, ravnatelja OE OŠ in vrtec ali vodja OE ZE, se mora izločiti iz celotnega postopka imenovanja direktorja, ravnatelja OE OŠ in vrtec ali vodja OE ZE. Pri glasovanju sveta zavoda o imenovanju na delovni mesti direktorja ali ravnatelja OE OŠ in vrtec in pri glasovanju o mnenju direktorju glede imenovanja vodje OE ZE se izid glasovanja ugotavlja glede na število članov, ki imajo pravico glasovati, brez člana sveta zavoda, ki je kandidat v tem postopku. Član sveta zavoda, ki se odloči kandidirati za direktorja, ravnatelja OE OŠ in vrtec ali vodja OE ZE, se mora iz celotnega postopka imenovanja izločiti takoj po sprejetju odločitve tako, da poda pisno izjavo, da se namerava prijaviti na razpis. Če se član sveta ne izloči v skladu s tem odstavkom, ga izloči predsednik sveta zavoda takoj, ko izve, da namerava član sveta kandidirati v tem postopku. Člana sveta zavoda, ki je kandidat za direktorja, ravnatelja OE OŠ in vrtec ali vodja OE ZE, se v postopku imenovanja na eno od teh delovnih mest obravnava enako kot vse druge kandidate, ki se prijavijo na razpis za direktorja, ravnatelja OE OŠ in vrtec ali vodja OE ZE.

23. člen

(izvajanje pristojnosti in nalog na daljavo)

(1) Zavod zagotovi ustrezne pogoje za izvajanje pristojnosti in nalog sveta zavoda na daljavo za primere, ko svet zavoda zaradi naravnih ali drugih nesreč, ko se taka nesreča pričakuje ali ko so podane druge izjemne okoliščine, ko je ali bi lahko bilo zaradi fizične prisotnosti na sejah sveta zavoda ogroženo življenje in zdravje članov sveta ali drugih deležnikov, ki pri tem delu sodelujejo.

(2) Svet zavoda lahko s poslovnikom uredi način prilagoditve izvajanja sej sveta zavoda in način glasovanja na daljavo (preko video konferenc in podobno), upoštevajoč predpisana pravila in postopek obravnave posameznih vrst zadev ter splošna načela, ki veljajo za odločanje sveta zavoda.

(3) Pri izvedbi seje sveta zavoda na daljavo:

1. je potrebno pred nameravanim sklicem seje na daljavo preveriti, ali imajo vsi člani sveta ustrezne tehnične pogoje za sodelovanje na zasedanju sveta na daljavo;
2. morajo biti člani sveta pravočasno obveščeni o izvedbi seje na daljavo in prejeti ustrezna gradiva ter informacije v zvezi z dnevnim redom;
3. je članom sveta zavoda potrebno zagotoviti ustrezna navodila in tehnično podporo oziroma pomoč pri sodelovanju na seji sveta zavoda na daljavo;
4. je potrebno zasedanje prekiniti oziroma ga odložiti, če pride do tehničnih ali drugačnih težav, ki ovirajo sodelovanje člana sveta pri zasedanju, in ga nadaljevati, ko se vzpostavijo ustrezni pogoji za sodelovanje člana sveta pri zasedanju;
5. je potrebno članom sveta omogočiti sodelovanje pri obravnavi posameznih vprašanj;
6. je v primeru odločitve sveta o tajnem glasovanju o posamezni zadevi potrebno članom sveta zagotoviti tehnične možnosti za izvedbo tajnosti glasovanja tako, da se prepreči seznanitev drugih z izraženo voljo glasovalca;
7. je potrebno drugim osebam, vabljenim na zasedanje, zagotoviti enake pogoje za udeležbo na daljavo, kot veljajo za člane sveta zavoda.

24. člen

(pristojnosti sveta zavoda)

Svet zavoda ima naslednje pristojnosti:

1. imenuje in razrešuje direktorja in ravnatelja OE OŠ in vrtec, daje mnenje direktorju glede imenovanja vodje OE ZE,
2. sprejema program razvoja zavoda, letni delovni načrt in finančni načrt ter letno poročilo o njegovi uresničitvi,
3. sprejema letno poročilo o samoevalvaciji zavoda,
4. odloča o uvedbi nadstandardnih in drugih programov,
5. obravnava poročila o vzgojno-izobraževalni problematiki,
6. odloča kot drugostopenjski organ o pritožbah zoper odločitve direktorja zavoda, če z zakonom ni določeno drugače,
7. odloča kot drugostopenjski organ o pritožbah v zvezi s pravicami, obveznostmi in odgovornostmi delavcev iz delovnega razmerja, če z zakonom ni določeno drugače,
8. obravnava zadeve, ki mu jih predložijo učiteljski oziroma vzgojiteljski zbor, strokovni svet OE ZE, šolska inšpekcija, reprezentativni sindikati zaposlenih, svet staršev in drugi organi,
9. sprejema poslovne usmeritve za organizacijo, izvajanje in financiranje nadstandardnih storitev zavoda,
10. opravlja druge naloge, določene z zakonom in aktom o ustanovitvi.

**2. Direktor zavoda**

25. člen

(pristojnosti direktorja zavoda)

(1) Direktor zavoda opravlja naslednje naloge:

1. zastopa in predstavlja zavod,
2. imenuje vodjo OE ZE,
3. zagotavlja in odgovarja za zakonitost dela zavoda in njegovih organov,
4. zagotavlja in ugotavlja kakovost s samoevalvacijo zavoda,
5. predlaga letni delovni načrt, finančni načrt, razvojni program dela, letno poročilo o delu in samoevalvaciji zavoda,
6. razporeja sredstva za plače, materialne stroške, investicije, investicijsko vzdrževanje in posodabljanje izobraževalnega procesa v zavodu,
7. predlaga nadstandarde storitve izobraževalnih programov,
8. določa pravila v zvezi z uporabo in hrambo pečatov zavoda in organizacijskih enot,
9. določa ukrepe za varovanje osebnih podatkov in pooblasti delavce za zbiranje in uporabo teh podatkov,
10. zagotavlja varnost in zdravje pri delu,
11. vodi kolegij in delo skupnih dejavnosti zavoda,
12. določa sistemizacijo delovnih mest v zavodu,
13. določa plače delavcev zavoda,
14. sklepa pogodbe o zaposlitvi oziroma pogodbe o delu,
15. skrbi za dopolnjevanje delovne obveznosti strokovnih delavcev v šolah in v zavodu,
16. skrbi za strokovno izobraževanje, izpopolnjevanje oziroma usposabljanje delavcev skupnih dejavnosti zavoda,
17. zagotavlja uresničevanje pravic udeležencev izobraževanja v zavodu,
18. organizira mentorstvo za pripravnike v skupnih dejavnostih zavoda,
19. predlaga napredovanje strokovnih delavcev skupnih dejavnosti zavoda v nazive,
20. odloča o napredovanju delavcev zavoda v plačne razrede,
21. odloča o kršitvah delovnih obveznosti delavcev zavoda in o njihovi odškodninski odgovornosti in
22. opravlja druge naloge v skladu s tem sklepom in predpisi.

(2) Direktor za nadomeščanje v času odsotnosti ali za opravljanje določenih nalog iz svoje pristojnosti pisno pooblasti strokovnega delavca zavoda.

**3. Kolegij**

26. člen

(kolegij zavoda)

(1) V zavodu se za koordinacijo vzgojno-izobraževalnega dela in zdravstvenega dela, vodenja in poslovanja oblikuje kolegij. Sestavljajo ga direktor zavoda, ravnatelj OE OŠ in vrtca ter vodja OE ZE. Pri delu kolegija lahko sodelujejo tudi drugi delavci zavoda, ki jih določi direktor. Kolegij vodi direktor zavoda.

(2) Kolegij opravlja naslednje naloge:

1. zagotavlja enoten vzgojno-izobraževalni in zdravstveno-rehabilitacijski proces ter usklajeno delo organizacijskih enot zavoda,
2. predlaga program razvoja zavoda in smernice za letni delovni načrt posameznih organizacijskih enot in zavoda,
3. usklajuje predloge nadstandardnih programov organizacijskih enot,
4. usklajuje sistemizacijo delovnih mest zavoda,
5. usklajuje kadrovske potrebe organizacijskih enot in zavoda,
6. koordinira delo šolske svetovalne službe, knjižnic in skupnih dejavnosti,
7. usklajuje predloge dodatnih nalog skupnih dejavnosti,
8. usklajuje poslovne usmeritve za organizacijo, izvajanje in financiranje nadstandardnih storitev in drugih dejavnosti zavoda v skladu s tem sklepom,
9. usklajuje strokovno izobraževanje in izpopolnjevanje delavcev zavoda,
10. usklajuje razvojne programe in druge dejavnosti zavoda,
11. oblikuje predlog za razporeditev sredstev za investicije, investicijsko vzdrževanje in posodabljanje izobraževalnega procesa in
12. opravlja druge naloge v skladu z zakonom in internimi akti zavoda.

**4. Pristojnosti organov organizacijskih enot**

27. člen

(pristojnosti ravnatelja)

(1) Ravnatelj opravlja funkcijo pedagoškega vodje OE OŠ in vrtca.

(2) Ravnatelj opravlja naslednje naloge:

1. predstavlja OE OŠ in vrtec v okviru dejavnosti, ki jo izvaja ta organizacijska enota
2. zagotavlja zakonitost dela OE OŠ in vrtca v okviru svojih pooblastil,
3. organizira, načrtuje in vodi strokovno delo OE OŠ in vrtca ter je odgovoren zanj,
4. za OE OŠ in vrtca predlaga letni delovni načrt, razvojni program, letno poročilo o delu in samoevalvaciji,
5. odgovarja za uresničevanje letnega programa dela, in razvojnega programa OE OŠ in vrtca,
6. skrbi za zagotavljanje in ugotavljanje kakovosti s samoevalvacijo,
7. določa delavce, ki so odgovorni za uporabo in hrambo pečatov OE OŠ in vrtca,
8. odgovarja za namensko porabo finančnih sredstev in uporabo stvarnega premoženja OE OŠ in vrtca,
9. vodi delo učiteljskega in vzgojiteljskega zbora,
10. prisostvuje vzgojno-izobraževalnemu delu strokovnih delavcev, spremlja njihovo delo in jim svetuje,
11. oblikuje predlog nadstandardnih storitev programov,
12. spremlja delo strokovnih delavcev in jim svetuje ter spodbuja njihovo strokovno izobraževanje in izpopolnjevanje,
13. predlaga napredovanje strokovnih delavcev OE OŠ in vrtca v nazive,
14. pripravlja sistemizacijo delovnih mest OE OŠ in vrtca,
15. predlaga sklenitev pogodbe o zaposlitvi oziroma pogodbe o delu za potrebe OE OŠ in vrtca,
16. predlaga uvedbo postopkov ugotavljanja kršitev delovnih obveznosti za delavce OE OŠ in vrtca oziroma njihove odškodninske odgovornosti,
17. predlaga napredovanje delavcev OE OŠ in vrtca v plačne razrede,
18. skrbi za varnost in zdravje pri delu v skladu s predpisi in ukrepi zavoda,
19. skrbi za sodelovanje vrtca in osnovne šole s starši,
20. spodbuja in spremlja delo otrok in mladostnikov v zavodu,
21. skrbi za uresničevanje pravic in dolžnosti otrok in mladostnikov v zavodu,
22. podpisuje javne listine, ki se nanašajo na izobraževalne programe šole, in
23. opravlja druge naloge v skladu s tem sklepom in drugimi predpisi.

(2) Ravnatelj šole za nadomeščanje v času odsotnosti ali za opravljanje posameznih nalog iz svoje pristojnosti pisno pooblasti pomočnika ravnatelja oziroma strokovnega delavca OE OŠ in vrtca.

28. člen

(svet staršev)

(1) Za organizirano uresničevanje interesa staršev se v šoli in v vrtcu oblikujeta sveta staršev, ki sta sestavljena tako, da ima v njem vsak oddelek enega predstavnika, ki ga starši praviloma izvolijo na prvem roditeljskem sestanku v začetku šolskega leta. Starši lahko izvolijo tudi namestnika člana sveta staršev, ki ga nadomešča v svetu staršev. Članom sveta staršev preneha mandat v svetu staršev s prenehanjem vključitve otroka v vrtec ali šolo, če sam odstopi ali če ga starši oddelka, ki so ga izvolili, predčasno razrešijo v skladu s tem sklepom.

(2) Svet staršev:

1. predlaga nadstandardne programe,
2. daje soglasje k predlogu ravnatelja o nadstandardnih storitvah,
3. sodeluje pri nastajanju predloga programa razvoja vrtca oziroma šole, vzgojnega načrta, pri pravilih šolskega reda ter da mnenje o letnem delovnem načrtu,
4. daje mnenje o kandidatih, ki izpolnjujejo pogoje za ravnatelja,
5. razpravlja o poročilih ravnatelja o vzgojno-izobraževalni problematiki,
6. obravnava pritožbe staršev v zvezi z vzgojno-izobraževalnim delom,
7. voli predstavnike staršev v svet vrtca oziroma šole in druge organe šole,
8. lahko sprejme svoj program dela sodelovanja s šolo, zlasti glede vključevanja v lokalno okolje,
9. v dogovoru z vodstvom šole lahko ustanavlja oziroma oblikuje delovne skupine,
10. opravlja druge naloge v skladu z zakonom in drugimi predpisi.

(3) Prvi sklic sveta staršev opravi ravnatelj OE OŠ in vrtca.

(4) Način izvrševanja zakonskih pristojnosti sveta staršev se lahko podrobneje uredi v poslovniku sveta staršev.

29. člen

(vodja OE ZE)

Vodja Zdravstvene enote vodi strokovno delo te organizacijske enote in opravlja naslednje naloge:

1. vodi in organizira delo ter odgovarja za strokovno delo Zdravstvene enote,
2. strokovno sodeluje s specialisti drugih strok,
3. pripravlja predlog letnega delovnega načrta in razvojni program Zdravstvene enote,
4. pripravlja predlog programa in poročila o delu Zdravstvene enote,
5. predlaga napredovanje delavcev Zdravstvene enote v plačne razrede,
6. skrbi za realizacijo predpisanega programa o izvajanju zdravstvenih storitev, sklenjenega v pogodbi med ZZZS in zavodom,
7. odgovarja za mesečno in letno točkovno realizacijo plana zdravstvenih storitev,
8. sodeluje v raziskovalnemu delu,
9. opravlja druge naloge v skladu s tem sklepom in drugimi predpisi.

**5. Način odločanja kolektivnih organov zavoda**

30. člen

(način odločanja kolektivnih organov zavoda)

(1) Kolektivni organi zavoda delujejo in odločajo na način ter po postopku, določenem s predpisi, tem sklepom in poslovnikom organa.

(2) Konstitutivno sejo kolektivnega organa zavoda skliče direktor, če s tem sklepom oziroma z zakonom ni določeno drugače, organa OE OŠ in vrtca ravnatelj, organa OE ZE pa vodja enote, in sicer najkasneje v sedmih dneh po izvolitvi oziroma imenovanju večine članov organa. Konstitutivno sejo vodi, do imenovanja predsednika oziroma vodje organa, direktor, ravnatelj oziroma vodja enote.

(3) Predlog za sklic seje in dnevni red seje lahko poda vsak član kolektivnega organa in drugi organi zavoda, pobudo pa vsakdo, ki ima neposreden interes. O pobudi odloča sklicatelj seje in o odločitvi obvesti pobudnika.

(4) Za vprašanja delovanja in odločanja kolektivnega organa, ki niso posebej urejena v predpisih, s tem sklepom ter s poslovnikom organa, se smiselno uporabljajo določbe, ki urejajo delovanje sveta zavoda.

**Č – Premoženje in financiranje**

31. člen

(premoženje zavoda in ustanoviteljske obveznosti)

(1) Zavod uporablja stvarno nepremično in premično premoženje ter finančna sredstva v obsegu in vrednosti, kot ga je izkazal v letnem poročilu na dan 31. decembra 2023.

(2) Republika Slovenija zagotavlja zavodu sredstva za izvajanje javne službe na področju vzgoje in izobraževanja otrok in mladostnikov s posebnimi potrebami (gluhi in naglušni, govorno-jezikovne motnje in avtistične motnje) po javno-veljavnih vzgojno-izobraževalnih programih, ki jih v izvajanje določi minister, v skladu s pogodbo o soustanoviteljstvu.

(3) Mestna občina zagotavlja zavodu sredstva za izvajanje programa za predšolske otroke Kurikulum za vrtce v skladu s pogodbo o soustanoviteljstvu.

(4) Zavod je dolžan sredstva, ki jih pridobi za namen iz prejšnjih odstavkov tega člena uporabljati namensko in z njimi ravnati kot dober gospodar ter ustanoviteljicama na njuno zahtevo poročati o višini in namenu porabljenih sredstev. Sredstva, ki jih zavodu zagotavlja mestna občina, mora zavod voditi ločeno od drugih javnih sredstev.

32. člen

(uporaba in upravljanje s stvarnim premoženjem)

(1) Soustanoviteljici sta stvarno premoženje, ki ga zagotovita zavodu za izvajanje javne službe, določili s pogodbo o soustanoviteljstvu.

(2) Zavod s stvarnim premoženjem soustanoviteljic, ki ga ima v uporabi oziroma v upravljanju, ravna s skrbnostjo dobrega gospodarja in v skladu s predpisi, ki urejajo ravnanje s stvarnim premoženjem države in samoupravnih lokalnih skupnosti.

(3) Zavod lahko daje v uporabo oziroma najem stvarno premoženje v času, ko ga sam ne potrebuje za izvajanje svoje dejavnosti, v skladu s predpisi, ki urejajo ravnanje s stvarnim premoženjem države in samoupravnih lokalnih skupnosti.

(4) Zavod najema stvarno premoženje za izvajanje svoje dejavnosti v skladu s predpisi, ki urejajo ravnanje s stvarnim premoženjem države in samoupravnih lokalnih skupnosti, ter navodili pristojnih organov soustanoviteljic.

(5) Zavod vodi evidenco nepremičnega premoženja iz tega člena v skladu s predpisi, ki urejajo ravnanje s stvarnim premoženjem države in samoupravnih lokalnih skupnosti, in obvešča pristojne organe o stanju oziroma spremembah v zvezi z nepremičnim premoženjem ter jim predloži vse listine in druga dokazila, ki se nanašajo na upravljanje oziroma uporabo, zlasti pa o pravnih poslih iz tretjega in četrtega odstavka tega člena. Premično stvarno premoženje iz tega člena se ločeno evidentira v okviru evidence osnovnih sredstev zavoda v skladu s predpisi o računovodstvu in se ob koncu poslovnega leta uskladi s soustanoviteljicama v skladu s predpisi o računovodstvu.

33. člen

 (financiranje zavoda)

(1) Dejavnosti zavoda se financirajo iz proračuna Republike Slovenije, proračuna mestne občine, s prodajo storitev in blaga na trgu, iz donacij in daril, s plačili in prispevki staršev otrok in mladostnikov in drugih virov.

(2) Soustanoviteljici zagotavljata zavodu sredstva za opravljanje javne službe, določene s tem sklepom, pogodbo o soustanoviteljstvu, v skladu s predpisi in v obsegu, določenem z akti ministrstva in mestne občine.

(3) Zavod prihodke in odhodke javne službe ter tržne dejavnosti vodi ločeno v skladu z veljavnimi finančnimi predpisi.

(4) Zavod lahko izvaja prodajo blaga in storitev na trgu le, če z njenim izvajanjem zagotavlja najmanj pokritje vseh odhodkov, povezanih s to dejavnostjo.

34. člen

 (poraba presežka in kritje primanjkljaja)

(1) Način kritja presežka odhodkov nad prihodki oziroma porabe presežka prihodkov nad odhodki zavod določi v svojem letnem finančnem načrtu, h kateremu si mora pridobiti soglasje v skladu s predpisi.

(2) Pri odločanju o kritju presežka odhodkov nad prihodki oziroma porabi presežka prihodkov nad odhodki se upošteva zakon, ki ureja javne finance, zakon, ki ureja fiskalno pravilo, in drugi predpisi.

35. člen

(način porabe presežkov)

(1) Presežek prihodkov nad odhodki, ki jih pridobi s prodajo proizvodov in storitev, ustvarjenih z opravljanjem vzgojno-izobraževalne oziroma druge dejavnosti v skladu s tem sklepom, zavod uporablja za namen, določen v aktih poslovanja zavoda, v skladu s predpisi.

(2) Presežek prihodkov nad odhodki, pridobljen iz pravnih poslov iz 32. člena tega sklepa, zavod uporablja za plačilo materialnih stroškov, investicije in investicijsko vzdrževanje stvarnega premoženja ter razvoj v skladu z letnim delovnim načrtom oziroma razvojnim programom zavoda in predpisi.

36. člen

(razpolaganje s sredstvi)

Zavod lahko razpolaga s finančnimi sredstvi, ki jih pridobi za izvajanje javne službe, s prodajo blaga in storitev na trgu, z darili, z donacijami in iz drugih virov, glede na namen, za katerega so bila pridobljena v skladu s tem sklepom in predpisi oziroma v skladu z voljo darovalca oziroma donatorja, vendar v okviru dejavnosti zavoda.

37. člen

(obseg odgovornosti zavoda)

(1) Zavod odgovarja za svoje obveznosti do višine finančnih sredstev, s katerimi razpolaga, ne glede na njihov vir.

(2) Za obveznosti zavoda, ki nastanejo iz tržne dejavnosti, zavod odgovarja s finančnimi sredstvi, pridobljenimi iz te dejavnosti.

38. člen

(obseg odgovornosti soustanoviteljic)

(1) Republika Slovenija odgovarja za obveznosti zavoda, ki se nanašajo na izvajanje javne službe, do višine sredstev, ki jih v skladu z zakonom zagotavlja zavodu za izvajanje javne službe, določene s tem sklepom.

(2) Mestna občina odgovarja za obveznosti zavoda, ki se nanašajo na izvajanje Programa za predšolske otroke - Kurikulum za vrtce, in sicer do višine sredstev, ki jih v skladu s predpisi in pogodbo o soustanoviteljstvu zagotavlja zavodu.

(3) Soustanoviteljici ne odgovarjata za obveznosti zavoda iz naslova dejavnosti, ki jih zavod opravlja kot tržno dejavnost.

39. člen

(pooblastila v pravnem prometu)

(1) Zavod samostojno nastopa v pravnem prometu v okviru dejavnosti, določenih s tem sklepom.

(2) Zavod mora pred sklenitvijo pravnega posla o brezplačni pridobitvi stvarnega premoženja pridobiti soglasje pristojnih organov, v skladu z zakonom, ki ureja ravnanje s stvarnim premoženjem države in samoupravnih lokalnih skupnosti.

40. člen

 (vodenje računovodskih evidenc in poslovne dokumentacije)

(1) Zavod vodi poslovne knjige in izdela letna poročila ter druga finančna poročila v skladu s predpisi o računovodstvu in finančnem poslovanju pravnih oseb javnega prava in navodili pristojnih organov soustanoviteljic.

(2) Zavod posluje preko podračuna enotnega zakladniškega računa države, ki je odprt pri Upravi Republike Slovenije za javna plačila.

(3) Zavod pripravi letna poročila o izvajanju dejavnosti v skladu s predpisi oziroma izvršilnimi akti pristojnih organov in jih predloži pristojnim organom soustanoviteljic.

**D – Javnost dela, poslovna skrivnost in osebni podatki**

41. člen

 (javnost dela)

(1) Delo zavoda je javno. O delu zavoda obvešča javnost direktor ali oseba, ki jo pooblasti direktor. Javnost dela se zagotavlja tudi s poročili staršem. O svojem delu zavod poroča staršem preko sveta staršev najmanj dvakrat letno.

(2) Novinarji in drugi predstavniki javnosti lahko prisostvujejo vzgojno-izobraževalnemu delu zavoda oziroma na sejah in drugih oblikah strokovnega dela organov zavoda, po predhodni odobritvi direktorja.

(3) Če javnost v skladu s predpisi ni izrecno izključena, lahko direktor odobri prisotnost javnosti ob upoštevanju predpisov o varovanju osebnih in drugih varovanih podatkov ter integritete mladoletnih oseb.

42. člen

(varovanje poslovne skrivnosti in osebnih podatkov)

(1) Direktor in drugi delavci ter člani organov zavoda morajo varovati listine in podatke, do katerih pridejo oziroma so z njimi seznanjeni, in so določeni za poslovno skrivnost oziroma vsebujejo osebne podatke, v skladu s predpisi.

(2) Osebe iz prejšnjega odstavka morajo varovati poslovno skrivnost tudi po prenehanju delovnega razmerja ali članstva v organu.

(3) Za poslovno skrivnost se štejejo podatki in dokumenti, ki:

* so z zakonom in drugimi predpisi določeni kot poslovna skrivnost,
* jih pristojni organ zavoda določi kot poslovno skrivnost v skladu s predpisi,
* jih kot poslovno skrivnost zavodu pošlje oziroma sporoči pristojni organ ali druga organizacija.

(4) Dokumente, ki vsebujejo informacijo javnega značaja, posreduje prosilcu v skladu s predpisi direktor ali oseba, ki jo za to pooblasti.

**E – Prehodna in končni določbi**

43. člen

 (tekoči mandati organov zavoda)

Mandati organov zavoda se nadaljujejo do njihovega izteka.

44. člen

 (prenehanje veljavnosti)

Z dnem uveljavitve tega sklepa preneha veljati Sklep o ustanovitvi javnega vzgojno-izobraževalnega zavoda »Center za sluh in govor Maribor« (sklep Vlade Republike Slovenije, št. 01403-27/2016/4 z dne 24. avgusta 2016 in sklep Mestnega sveta Mestne občine Maribor, št. 01400-2/2016 z dne 19. julija 2016).

45. člen

 (začetek veljavnosti)

Ta sklep sprejmeta v  enotnem besedilu pristojna organa soustanoviteljic in začne veljati naslednji dan po sprejetju in objavi v Medobčinskem uradnem vestniku.

Barbara Kolenko Helbl

GENERALNA SEKRETARKA

Sklep prejmejo:

* Center za sluh in govor Maribor, Vinarska ulica 6, 2000 Maribor (tajnistvo@csgm.si)
* Mestna občina Maribor (mestna.obcina@maribor.si)
* Ministrstvo za vzgojo in izobraževanje (gp.mvi@gov.si)
* Ministrstvo za finance (gp.mf@gov.si)
* Ministrstvo za javno upravo (gp.mju@gov.si)
* Služba Vlade Republike Slovenije za zakonodajo (gp.svz@gov.si)
* Urad Vlade Republike Slovenije za komuniciranje (gp.ukom@gov.si)

Priloga

Druge dejavnosti zavoda so:

C 18.120 drugo tiskanje,

C 18.130 priprava za tisk in objavo,

C 18.140 knjigoveštvo in sorodne dejavnosti,

C 18.200 razmnoževanje posnetih nosilcev zapisa,

I 56.102 okrepčevalnice in podobni obrati,

I 56.210 priložnostna priprava in dostava jedi,

I 56.290 druga oskrba z jedmi,

I 56.300 strežba pijač,

J 58.110 izdajanje knjig,

J 58.130 izdajanje časopisov,

J 58.140 izdajanje revij in druge periodike,

J 58.190 drugo založništvo,

J 62.020 svetovanje o računalniških napravah in programih,

J 62.030 upravljanje računalniških naprav in sistemov,

J 62.090 druge z informacijsko tehnologijo in računalniškimi storitvami povezane dejavnosti,

J 63.110 obdelava podatkov in s tem povezane dejavnosti,

L 68.200 oddajanje in obratovanje lastnih ali najetih nepremičnin,

M 69.200 računovodske, knjigovodske in revizijske dejavnosti; davčno svetovanje,

M 72.200 raziskovalna in razvojna dejavnost na področju družboslovja in humanistike,

M 74.300 prevajanje in tolmačenje,

N 81.100 vzdrževanje objektov in hišniška dejavnost,

N 81.210 splošno čiščenje stavb,

N 82.190 fotokopiranje, priprava dokumentov in druge posamične pisarniške dejavnosti,

N 82.300 organiziranje razstav, sejmov, srečanj,

N 82.990 drugje nerazvrščene spremljajoče dejavnosti za poslovanje,

P 85.590 drugje nerazvrščeno izobraževanje, izpopolnjevanje in usposabljanje,

P 85.600 pomožne dejavnosti za izobraževanje,

Q 88.910 dnevno varstvo otrok,

Q 88.990 drugo drugje nerazvrščeno socialno varstvo brez nastanitve,

R 90.030 umetniško ustvarjanje,

R 91.012 dejavnost arhivov.

Priloga II

**OBRAZLOŽITEV**

Sprejetje Sklepa o ustanovitvi javnega vzgojno-izobraževalnega zavoda »Center za sluh in govor Maribor« se predlaga zaradi realizacije Priporočil Vlade Republike Slovenije pristojnim ministrstvom za učinkovitejše upravljanje javnih zavodov, št. 00602-3/2017/54 z dne 13. 1. 2022. Drugi popravki so redakcijske narave, ustanovitveni akt je tudi posodobljen glede na aktualno zakonodajo, vnesen je med drugim člen, ki zagotavlja delovanje sveta zavoda tudi v posebnih izjemnih okoliščinah.